বান্দরবানের রুমা বাজারে পাহাড় ধসের ঘটনায় একজনের লাশ উদ্ধার করা হয়েছে। এ ঘটনায় এখনও নিখোঁজ রয়েছে আরও দুই জন। এছাড়া পাহাড় ধসের পর মাটিচাপা থাকা আরো চারজনকে উদ্ধার করা হয়েছে। এ ঘটনায় নিহতের নাম শিংমেলা মারমা (১৯)। নিখাঁজ দু’জন হলেন, সিংম্যা চিং(১৭) এবং মুন্নী বড়ুয়া (৩৫)। স্থানীয় সূত্রে জানা যায়, প্রবল বর্ষণের কারণে রোববার দুপুরে বান্দরবানের রুমা বাজারে আবারও পাহাড় ধসের ঘটনা ঘটে। রাস্তা পার হওয়ার সময় পাহাড় ধসে কিছু মানুষের উপরে মাটিচাপা পড়েন তারা। এই ঘটনার পর থেকেই বান্দরবান-রুমা সড়ক যোগাযোগ বন্ধ রয়েছে। মাসখানেক আগের পাহাড় ধসের বিপর্যয় কাটিয়ে উঠতে না উঠতেই আবার নতুন করে পাহাড় ধসের শিকার হলো এই পার্বত্য এলাকা। নিখোঁজদের উদ্ধারের লক্ষ্যে ইতোমধ্যে ঘটনাস্থলে উদ্ধার কাজ শুরু হয়েছে। এছাড়া ঘটনাস্থল পরিদর্শন করেছেন পার্বত্য চট্টগ্রাম বিষয়ক প্রতিমন্ত্রী বীর বাহাদুর উশৈসিং, জেলা প্রশাসক দিলীপ কুমার বণিক। এর আগে শনিবার বিকাল ৪টার দিকে কক্সবাজার-টেকনাফ মেরিন ড্রাইভ সড়কের রামু উপজেলা অংশের হিমছড়ি এলাকার খাড়া ঝর্ণাতে পাহাড় ধসের ঘটনা ঘটে। এতে একজনের মৃত্যু হয়। এর মাসখানেক আগে পার্বত্য এলাকায় ভয়াবহ পাহাড় ধসের ঘটনায় প্রাণ হারায় দেড়শতাধিক মানুষ।